Talous- ja sosiaalikomitean lausunto aiheesta "Ehdotus neuvoston asetukseksi (EY) tietyntyyppisten jätteiden toimittamiseen tiettyihin OECD:n ulkopuolisiin maihin sovellettavien yhteisten sääntöjen ja menettelyjen käyttöönotosta"



Virallinen lehti nro C 214 , 10/07/1998 s. 0074



Talous- ja sosiaalikomitean lausunto aiheesta "Ehdotus neuvoston asetukseksi (EY) tietyntyyppisten jätteiden toimittamiseen tiettyihin OECD:n ulkopuolisiin maihin sovellettavien yhteisten sääntöjen ja menettelyjen käyttöönotosta" (98/C 214/21) Neuvosto päätti 31. maaliskuuta 1998 Euroopan yhteisöjen perustamissopimuksen 130 s artiklan nojalla pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea hyväksyi 29. 30. huhtikuuta 1998 pitämässään 354. täysistunnossa (huhtikuun 29. päivän kokouksessa) José Ignacio Gafo Fernándezin yleisesittelijäksi ja hyväksyi seuraavan lausunnon äänin 74 puolesta, 1 vastaan. 1. Johdanto 1.1. Asetusehdotus on tehty vuonna 1994, ja TSK:ta kuullaan Euroopan komission laajennettua alun perin esittämäänsä oikeusperustaa käsittämään 113 artiklan (asetuksen alkuperäinen oikeusperusta) lisäksi myös 130 s artiklan. 1.2. Asetuksen esittämisestä on kulunut aikaa, mikä osoittaa hyväksymisen olevan hankalaa. Tämä merkitsee myös sitä, että asetuksen esittämisen perusteena olevat olosuhteet ovat huomattavasti muuttuneet. 1.3. Talous- ja sosiaalikomitealla on ollut tilaisuus lausua mielipiteensä () asetusehdotuksesta (ETY) N:o 259/93, jolla pyrittiin valmistelemaan yhteistä kantaa nk. "oranssilla" ja "punaisella" listalla olevien jätteiden toimittamiskieltoa OECD:n () ulkopuolisiin maihin koskevan Baselin yleissopimuksen muuttamiseen. TSK:n tuolloin esittämät huomiot varsinkin tarpeesta tehdä ero jätteiden ja vaarallisten jätteiden välillä ja sallia vihreällä listalla olevien jätteiden valvottu vienti ovat yhä kaikilta osin voimassa. 1.4. Niinpä TSK ilmaisee mielipiteensä vain sellaisista nyt tarkasteltavana olevan asetuksen näkökohdista, joita asetuksessa (ETY) N:o 259/93 ei ole mainittu. 2. Yleistä 2.1. Ryhtymättä keskustelemaan lainopillisesti sopivasta oikeusperustasta tämän tai samantapaisten tulevien asetusten antamiseksi, komitea katsoo, että asetusehdotuksen pääasiallinen oikeusperusta on 113 artikla, joskin komitean käsityksen mukaan myös 130 s artikla on aiheellista mainita asetuksen täydentävänä oikeusperustana. Tämä korostaisi ympäristöulottuvuutta, joka on ehdotuksen perimmäinen tarkoitus vastapainona jätteidenkuljetuksen puhtaasti kaupallisille näkökohdille. Näin muut yhteisön toimielimet kuten Euroopan parlamentti ja TSK saataisiin mukaan keskusteluun, parantamaan ehdotusta ja lopulta hyväksymään sen. 2.2. Komitean näkemyksen mukaan kierrätettävien ja hyötykäyttöön tarkoitettujen jätteiden potentiaaliset vastaanottajamaat voivat itse päättää, hyväksyvätkö vai torjuvatko ne suoranaisesti "vihreiksi" luokiteltujen jätteiden siirtämisen maahansa, eikä pyyntöön vastaamatta jättämistä saa eikä tule missään tapauksessa tulkita hiljaiseksi suostumukseksi jätteiden siirtoon. 2.3. Niinpä komitea katsoo, että ennen kuin jäsenvaltion tulliviranomaiset antavat luvan "vihreällä" listalla olevien jätteiden vientiin OECD-alueen ulkopuolelle, on varmistettava, hyväksyvätkö vastaanottajamaan ympäristö- ja tulliviranomaiset viennin virallisesti, ja yhteisön potentiaalisen viejän on valvottava ja perusteltava asianmukaisesti kohdemaan vastaanottavan laitoksen kapasiteettia käsitellä, kierrättää ja hyötykäyttää viennin kohteena oleva jäte. Vastaanottajamaan viranomaisten on tarvittaessa vahvistettava kyseinen kapasiteetti ennen lopullisen tuontiluvan myöntämistä. 2.4. Komitea yhtyy lisäksi Euroopan parlamentin esitykseen, jonka mukaan tietyt jätteet ja erityisesti tekstiilijätteet, joita on jalostettu tai käsitelty asianmukaisesti, eivät enää olisikaan jätteitä, vaan kuuluisivat tuotteiden vapaan liikkuvuuden tavanomaisten säännösten piiriin. Bryssel, 29. huhtikuuta 1998. Talous- ja sosiaalikomitean puheenjohtaja Tom JENKINS () EYVL C 18, 22.1.1996. () Taloudellisen yhteistyön ja kehityksen järjestö.